DELTA ร่วง 2% โบรกแนะ “ขาย” ชี้ P/E สูง เสี่ยงโดนผลกระทบเศรษฐกิจถดถอย
DELTA ร่วง 2% ราคาอยู่ที่ 582 บ. โบรกแนะนำ “ขาย” ชี้เทรด P/E สูง หุ้นราคาเป้าหมายเหลือ 434 บ. จากเดิม 475 บ. ประเมินเสี่ยงเจอภาวะเศรษฐกิจถดถอยช่วงปี 66 กระทบการเติบโต
DELTA ร่วง 2% ราคาอยู่ที่ 582 บ. โบรกแนะนำ “ขาย” ชี้เทรด P/E สูง คาดปี 66 เสี่ยงเจอภาวะเศรษฐกิจถดถอย กระทบการเติบโต
31 ต.ค. 2565

ผู้สื่อข่าวรายงานว่า วันนี้ (31 ต.ค.65) ราคาหุ้น บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ล่าสุด ณ เวลา 15:14 น. อยู่ที่ระดับ 582 บาท ลบ 12 บาท หรือ 2.02% สูงสุดที่ระดับ 604 บาท ต่ำสุดที่ระดับ 580 บาท ด้วยมูลค่าซื้อขาย 1.15 พันล้านบาท

ทั้งนี้บล.พาย ระบุในบทวิเคราะห์ (27 ต.ค.65) ว่า ลดคำแนะนำจาก “ถือ” เป็น “ขาย” และปรับลดราคาเป้าหมายลง 9%  เป็น 434 บาท อิง PE ปี 66 ที่ 38.6 เท่า จากเดิม 475 บาท โดยการประชุมนักวิเคราะห์ให้น้ำหนักเป็นกลางสภาวะขาดแคลนวัตถุดิบปรับดีขึ้นแต่ยังไม่ฟื้นเต็มตัว กลุ่มรถยนต์ไฟฟ้า (EV) และดาต้าเซ็นเตอร์ยังโตดีท่ามกลางเงินเฟ้อ แต่เชื่อว่ามีโอกาสที่จะเผชิญสภาวะถดถอยในปี 66 เห็นได้จากอัตราผลตอบแทนพันธบัตรรัฐบาลระยะยาวต่ำกว่าระยะสั้น (inverted yield curve) ที่อาจกระทบธุรกิจของบริษัทและรั้งการเติบโตในสหรัฐฯ และยุโรปลง (อย่างน้อย 53% ของรายได้ปี 64 ของ DELTA) เมื่ออิงจากมุมมองเชิงลบต่อภาพรวมกำไรปี 66 ที่ลดลง 7% เมื่อเทียบจากปีก่อน และมูลค่าซื้อขายหุ้นที่ PE ปี 66 ที่ 53.9 เท่า จึงมองว่าราคาปัจจุบันนั้นแพงเกินไป